জওহর
জওহর বা জোহর বা জুহর হলো ভারতীয় হিন্দু নারী কর্তৃক আত্মহননের প্রাচীন অনুশীলন। মুসলিম আক্রমণকারীদের থেকে বন্দীত্ব, দাসত্ব, এবং ধর্ষণ এড়াতে, এছাড়াও যুদ্ধে নিশ্চিত পরাজয়ের সম্মুখীন হলে, হিন্দু নারীরা এ উপায়টি অনুসরণ করতো। জওহরের কিছু প্রতিবেদনে নারীদের তাদের সন্তানসহ আত্মহননের কথা উল্লেখ করা হয়েছে। এই প্রথা সাধারণত ভারতের উত্তর-পশ্চিম অঞ্চলে পরিলক্ষিত হয়েছিল, ইতিহাসে সবচেয়ে বিখ্যাত জওহরগুলি রাজস্থানের হিন্দু রাজপুত রাজ্য এবং বিরোধী মুসলিম সেনাবাহিনীর মধ্যে যুদ্ধের সময় ঘটেছিল। তবে জওহর যুদ্ধের সময় সম্পাদিত হয়, সাধারণত যখন বিজয়ের কোন সম্ভাবনা থাকে না। অনুশীলনের সাথে ছিল সাকা, বা যুদ্ধে শেষ বাধা দেত্তয়া। জওহর শব্দটি প্রায়শই জওহর-দহন এবং সাকা অনুষ্ঠান উভয়কেই বোঝায়। জওহরের সময়, হিন্দু মহিলারা তাদের সন্তান এবং মূল্যবান জিনিসপত্র নিয়ে বিশাল অগ্নিকাণ্ডে আত্মহত্যা করতো, অনাকাঙ্ক্ষিত সামরিক পরাজয়ের মুখে ধরা ও অপব্যবহার এড়াতে। একই সাথে বা তার পরে, পুরুষরা আনুষ্ঠানিকভাবে নির্দিষ্ট মৃত্যুর আশা করে যুদ্ধক্ষেত্রে যাত্রা করত, যাকে আঞ্চলিক ঐতিহ্যে সাকা বলা হয়। অনুশীলনটি দেখানোর উদ্দেশ্যে ছিল যে তাদের সম্মান তাদের জীবনের চেয়ে বেশি মূল্যবান। হিন্দু রাজ্যের জওহর দিল্লী সালতানাত এবং মুঘল সাম্রাজ্যের মুসলিম ঐতিহাসিকদের দ্বারা নথিভুক্ত করা হয়েছে। জওহরের বারবার উদ্ধৃত উদাহরণ হল রাজস্থানের চিতোরগড় দুর্গের মহিলারা ১৩০৩ খ্রিস্টাব্দে দিল্লী সালতানাতের খিলজি রাজবংশের আক্রমণকারী সেনাবাহিনীর মুখোমুখি হয়ে গণ আত্মহত্যা করেছিলেন। জওহর ঘটনাটি ভারতের অন্যান্য অংশেও পরিলক্ষিত হয়, যেমন উত্তর কর্ণাটকের কম্পিলি রাজ্যে যখন এটি ১৩২৭ সালে দিল্লী সালতানাত সেনাবাহিনীর হাতে পতন হয়েছিল। চিতোরগড়ে জওহর মেলা নামে বীরত্বের বার্ষিক উদযাপন হয় যেখানে পূর্বপুরুষদের স্মরণ করা হয়।